Soalan-soalan Lazim Mengenai eP

S1. Apakah ePerolehan? 

ePerolehan ialah satu sistem perolehan elektronik yang membolehkan pembekal menjual barangan dan perkhidmatan kepada Kerajaan melalui Internet. Ia merupakan sistem perolehan elektronik yang menghubungkan komuniti pembeli dan penjual bersama-sama di dalam persekitaran yang selamat dan terjamin. ePerolehan juga membolehkan para pembekal mendaftar atau memperbaharui pendaftaran mereka dengan Kementerian Kewangan menerusi Internet. 

S2. Siapakah Commerce Dot Com Sdn Bhd? 

Commerce Dot Com Sdn Bhd adalah syarikat yang telah dilantik oleh Kerajaan Malaysia untuk membangun, menyelenggara dan mengurus sistem ePerolehan secara BOT (Bina, Kendali dan Serah) sehingga tempoh konsesi tamat pada tahun 2012.

S3. Di mana boleh saya mendapat pertolongan sekiranya saya mempunyai sebarang masalah atau persoalan? 

Sila hubungi Khidmat Pelanggan ePerolehan melalui nombor 03-7985 7777 untuk mendapatkan bantuan berkenaan pendaftaran secara atas talian atau sebarang soalan mengenai ePerolehan atau, anda juga boleh menghantar e-mel pertanyaan anda melalui bantuan@eperolehan.gov.my. Untuk pertanyaan mengenai dasar atau polisi, dan status pendaftaran, sila hubungi Bahagian Perolehan Kerajaan di Kementerian Kewangan di talian 03-8882 3218 / 03-8882 3166. 

S4. Apakah faedah-faedah menggunakan sistem ePerolehan? 

Proses perolehan secara atas talian akan memperbaiki kecekapan dan menawarkan masa pusingan yang lebih cepat dalam operasi perniagaan harian anda dengan pihak Kerajaan.

Faedah kepada Pembekal

· Pembekal akan lebih mudah dihubungi oleh pembeli Kerajaan pada bila-bila masa atau di mana-mana sahaja. 

· ePerolehan membolehkan peralihan pembekal kepada ePerniagaan, menyediakan ruang kemasukan untuk keupayaan ePerniagaan. 

· Pembekal akan berpeluang untuk mengambil dan menerima konsep ePerniagaan dengan lebih cepat dengan penggunaan ePerolehan. 

· Pengiklanan barangan dan perkhidmatan akan menjadi lebih murah dan pantas dan akhirnya mencapai jumlah pembeli yang lebih luas. 

· Menerusi Internet, para pembekal pastinya akan dapat melaksanakan pengiklanan tanpa sempadan pada tahap harga yang paling rendah. 

· Proses-proses menjadi mudah dan kerja manual yang sedikit dapat mengurangkan kos pentadbiran dan kos operasi. Melalui ePerolehan, hampir semua operasi perniagaan akan diautomasikan bukan hanya menjadikan kos operasi paling rendah, tetapi juga pusingan masa yang lebih pantas kepada pembeli. 

· Pembekal akan menerima bayaran yang cepat melalui bayaran secara elektronik/MEPS. Disokong oleh jaringan infrastruktur yang sangat terjamin, para pembekal mampu menerima bayaran barangan dan perkhidmatan dalam jangka masa yang lebih pendek. 

· Memperbaiki perancangan dan ramalan perniagaan sewajarnya dengan proses perolehan yang lebih efisien dan terancang. ePerolehan mengautomasikan proses perniagaan di samping meningkatkan kecekapan kerja, para pembekal juga boleh menjangka proses perolehan dengan lebih tepat. 

Faedah kepada Kerajaan

· Menawarkan proses perolehan yang lebih efektif dan efisien selari dengan transformasi negara ke arah K-ekonomi. ePerolehan merupakan jentera kepada Kerajaan Malaysia untuk melangkah ke dalam ekonomi baru dan mempromosikan ePerniagaan secara meluas dalam negara. 

· Pengurangan kos operasi berdasarkan masa. Kerajaan Malaysia akan dapat mengurangkan kos pentadbiran dan kos operasi melalui penggunaan ePerolehan kerana proses urusniaga dikurangkan dan diringkaskan. 

· Pilihan produk dan perkhidmatan yang lebih baik serta yang terkini. Pembeli Kerajaan akan dapat mengakses serta-merta kepada pelbagai produk dan perkhidmatan yang disediakan menerusi ePerolehan, dan ini akan menjadikan mereka sebagai pembeli yang lebih sedia maklum. 

· Maklumat dan senarai harga produk terkini disediakan secara atas talian (online). ePerolehan akan sentiasa dikemaskini dengan maklumat terkini yang pastinya dapat membantu pembeli membuat pilihan perolehan yang lebih tepat. 

· Tenaga kerja yang berkemahiran dan berpengetahuan. Melalui penggunaan ePerolehan, secara tidak langsung menggalakkan kadar tenaga kerja celik IT yang lebih ramai dalam sektor kerajaan dan swasta. 

· Pengurusan belian dan bayaran yang lebih baik. Dengan ePerolehan, pembeli kerajaan akan dapat menjejaki dan mengaudit proses perolehan/urus niaga yang telah dibuat. 

Soalan-soalan Lazim Mengenai Pendaftaran eP

S1.Bilakah saya harus bersedia? 

Kementerian Kewangan telah pun mengeluarkan surat Pelaksanaan Perolehan Kerajaan Melalui Sistem ePerolehan S/K.KEW/PK/EP/1100/000000/143/23 Jld. 3(7) bertarikh 3hb Disember 2002 kepada semua pembekal-pembekal yang berdaftar dengan Kementerian Kewangan untuk menggesa para pembekal supaya menyediakan infrastruktur bagi menggunakan sistem ePerolehan. Jika syarikat anda gagal membuat demikian, Kementerian Kewangan telahpun menyatakan bahawa anda mungkin kehilangan peluang untuk berurusniaga dengan pihak Kerajaan. Oleh yang demikian, anda dinasihatkan untuk bersedia secepat yang mungkin. 

S2. Mengapakah saya perlu berdaftar dengan ePerolehan selain daripada berdaftar dengan Kementerian Kewangan? 

Dengan terlaksananya ePerolehan, Kementerian Kewangan telah menetapkan dasar baru iaitu mewajibkan semua pembekal yang ingin berdaftar dengan Kementerian Kewangan hendaklah berdaftar dengan ePerolehan. Oleh kerana ePerolehan merupakan sistem perolehan rasmi Kerajaan, segala perolehan semestinya dilakukan melalui sistem ePerolehan ini. 

S3. Bilakah saya perlu berdaftar dengan ePerolehan? 

Pendaftaran dengan ePerolehan hanya perlu dibuat semasa membuat permohonan pendaftaran baru, pendaftaran semula atau pembaharuan pendaftaran dengan Kementerian Kewangan. Sekiranya pendaftaran dengan Kementerian Kewangan masih sah, pembekal tidak perlu berdaftar dengan ePerolehan sehingga 3 bulan sebelum tamatnya tempoh sah laku. Pendaftaran dengan ePerolehan hanya perlu dibuat semasa pembekal memperbaharui pendaftaran dengan Kementerian Kewangan. 

S4. Bagaimanakah caranya untuk saya berdaftar dengan ePerolehan secara atas talian? 

Pendaftaran secara atas talian boleh dilakukan dengan melawat laman web www.eperolehan.gov.my di mana anda boleh mendapatkan Borang Pendaftaran ePerolehan elektronik. 

S5. Apabila saya masuk ke laman web ePerolehan, saya dapati banyak borang-borang yang boleh dimuat turun. Borang manakah yang perlu saya muat turun? 

Ini terpulang kepada keperluan masing-masing. Walau bagaimanapun, kami cadangkan anda memuat turun "Panduan Mengisi Borang Pendaftaran" kerana panduan ini dapat membimbing anda kepada cara-cara mengisi Borang Pendaftaran dengan Kementerian Kewangan secara atas talian. Sila pastikan bahawa komputer anda mempunyai Adobe Acrobat Reader sebelum anda memuat turun mana-mana borang. Jika anda tidak memilikinya, Adobe Acrobat Reader disediakan untuk anda pada skrin muat turun. 

S6. Bolehkah saya menggunakan borang pendaftaran Kementerian Kewangan yang lama? 

Kementerian Kewangan tidak lagi menerima borang pendaftaran yang lama. Borang ini juga tidak boleh diperolehi di kaunter. Semua pendaftaran dengan Kementerian Kewangan adalah secara atas talian menggunakan Borang Pendaftaran yang terdapat di dalam sistem ePerolehan sahaja. 

S7. Berapakah bayaran pendaftaran untuk permohonan baru/pembaharuan/permohonan pendaftaran semula? 

Bayaran pendaftaran bagi semua jenis permohonan adalah RM450.00. Pendaftaran adalah sah untuk 3 tahun. 

S8. Bila dan kepada siapakah saya perlu membayar bayaran pendaftaran? 

Anda hanya perlu membuat bayaran pendaftaran setelah Kementerian Kewangan meluluskan permohonan pendaftaran. Yuran pendaftaran berjumlah RM450.00 hendaklah dibayar dalam bentuk Draf Bank, Wang Pos, Kiriman Wang Pos atau cek kepada Commerce Dot Com Sdn Bhd. 

S9. Pendaftaran saya adalah dengan Kementerian Kewangan, kenapa saya perlu membuat pembayaran kepada Commerce Dot Com dan dikenakan sebanyak 0.8% bagi setiap transaksi melalui ePerolehan? 

Sistem ePerolehan merupakan satu daripada aplikasi perdana MSC di bawah dasar pembangunan kerajaan elektronik. Kementerian Kewangan pula sebagai agensi utama yang bertanggungjawab melaksanakan sistem ePerolehan telah melantik Commerce Dot Com untuk membangun dan menyelenggara sistem ePerolehan ini secara BOT (Bina, Kendali dan Serah). Oleh itu, bayaran pendaftaran yang dibayar kepada Commerce Dot Com ini sebenarnya adalah kos untuk membiayai kos pembangunan, penyelenggaraan dan operasi sistem ePerolehan. 

S10. Bagaimanakah saya boleh mengetahui status permohonan pendaftaran saya? 

Anda boleh mengetahui status permohonan pendaftaran anda dengan cara log masuk ke sistem ePerolehan menggunakan ID log masuk dan katalaluan yang telahpun anda wujudkan semasa mengisi borang pendaftaran secara atas talian atau hubungi Khidmat Pelanggan dan sertakan nombor rujukan permohonan. 

